2023.3.20.
HU
Az Európai Unió Hivatalos Lapja
L 80/1
I (Jogalkotási aktusok)
RENDELETEK AZ EURÓPAI PARLAMENT ÉS A TANÁCS (EU) 2023/606 RENDELETE (2023. március 15.) az (EU) 2015/760 rendeletnek az európai hosszú távú befektetési alapok befektetési politikáira és működési feltételeire vonatkozó követelmények, valamint az elfogadott befektetési eszközök köre, a portfólió-összetételi és -diverzifikációs követelmények, továbbá a készpénzkölcsön-felvétel és az alapok egyéb szabályai tekintetében történő módosításáról (EGT-vonatkozású szöveg)
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 114. cikkére, tekintettel az Európai Bizottság javaslatára, a jogalkotási aktus tervezete nemzeti parlamenteknek való megküldését követően, tekintettel az Európai Gazdasági és Szociális Bizottság véleményére (1), rendes jogalkotási eljárás keretében (2), mivel: (1)
Az (EU) 2015/760 európai parlamenti és tanácsi rendelet (3) elfogadása óta csak néhány európai hosszú távú befektetési alap (EHTBA) kapott engedélyt.
Az említett alapok teljes nettó eszközállományát 2021-ben mintegy 2 400 000 000 EUR-ra becsülték.
(2)
A rendelkezésre álló piaci adatok szerint az EHTBA-szegmens nem a várt ütemben fejlődött annak ellenére, hogy az Unió a hosszú távú finanszírozás Unión belüli előmozdítására összpontosít.
(3)
Az EHTBA-piac egyes jellemzői – többek között az alapok csekély száma, a kis nettó eszközállomány, azon joghatóság szerinti területek alacsony száma, amelyekben az EHTBA-k székhelye található, valamint a bizonyos elfogadott befektetési kategóriákra összpontosító portfólió-összetétel – mutatják e piac mind földrajzilag, mind a befektetések típusa tekintetében koncentrált jellegét.
Úgy tűnik továbbá, hogy hiányzik a tudatosság és a pénzügyi műveltség, és főként alacsony szintű a bizalom és a megbízhatóság a pénzügyi ágazat tekintetében, amit meg kell szüntetni annak érdekében, hogy az EHTBA-k hozzáférhetőbbé és népszerűbbé váljanak a lakossági befektetők körében.
Ezért felül kell vizsgálni az EHTBA-k működésére vonatkozó jogi keret működését annak biztosítása érdekében, hogy több befektetés irányuljon a tőkét igénylő vállalkozásokba és a hosszú távú befektetési projektekbe.
(1) HL C 290., 2022.7.29., 64. o. (2) Az Európai Parlament 2023. február 15-i álláspontja (a Hivatalos Lapban még nem tették közzé), és a Tanács 2023.
március 7-i határozata.
(3) Az Európai Parlament és a Tanács (EU) 2015/760 rendelete (2015. április 29.) az európai hosszú távú befektetési alapokról (HL L 123., 2015.5.19., 98. o.).